open-index/open-wikipedia-markdown huggingface dataset:
Gunung Marapi

**Gunung** **Merapi** (hurup Arab Gundul: ݢونڠ مرافى) atawa **Gunung Marapi** (Minangkabau: *Gunuang Marapi*; hurup Arab Gundul: ݢونڠ مرافى) entu gunung api nyang letaknya di Sumatra Kulon, Indonésia. Dalem basa Betawi, enni gunung punya nama numbras ama Gunung Merapi nyang ada di wates Yogyakarta ama Jawa Tenga. Cumanan dalem basa Minangkabau disebutnya jadi *Marapi* bukan *Merapi*. Enni gunung keitung gunung paling idup di Sumatra. Letaknya masup ke gutekan guwernemèn Kabupatèn Agam èn Kabupatèn Tana Datar. Enni gunung tingginya ampé 2.891 mdml èn bisa juga dilongok deri Kota Bukittingi èn Padangpanjang. Gunung Marapi uda meletus ampé lebih deri 50 kali sederi akir abad ke-18.

## Ruju'an
Gunung Merapi

**Gunung Merapi** (ketinggian puncak 2.930 mdpl, di taon 2010; Jawa: ꦒꦸꦤꦸꦁ​ꦩꦼꦫꦥꦶ, tukerhurup: *Gunung Merapi*; hurup Arab Gundul: ݢونڠ مرافى) entu gunung api nyang letaknya di pusernya Pulo Jawa èn jadi atu gunung api nyang paling nyala atawa getap di Indonésia. Dia punya lamping bekidulnya masup ke dalem guwernemen Kabupatèn Slèman, D. I. Yogyakarta, èn belalornya masup ke dalem wilayah Propinsi Jawa Tenga, ya'entu Magelang Kabupatèn bekulon, Boyalali belètan, èn Klatèn di bekidul-wètan. Daèrah hutan di kitaran puncaknya uda jadi daèrah Taman Nasional Gunung Merapi sederi taon 2004.

Enni gunung ada punya kemungkinan bencana banget lantaran menjuntrung catetan nyang mutahir, Gunung Merapi uda meletus saban dua-lima taonan èn kitaran gunungnya entu daèrah nyang padet penduduk. Sederi taon 1548, enni gunung uda meletus ampé 68 kali. Magelang Kota èn Yogyakarta entu dua kota gedé nyang paling deket ama enni gunung, jaraknya kurang deri 30 km deri dia punya puncak. Di lèrèngnya masing ada penduduk ampé ketinggian 1.700 mèter èn jaraknya cuman 4 km deri dia punya puncak. Lantaran pentingnya, gunung Merapi jadi atu deri 16 gunung api di dunia nyang keitung dalem proyèk *Decade Volcanoes*.

## Ruju'an
Gunung Pangrango

**Gunung Pangrango** (urup Sunda Bener: ᮌᮥᮔᮥᮀ ᮕᮀᮛᮍᮧ; urup Arab Gundul: ݢونڠ فڠراڠو) entu atu gunung nyang ada di pulo Jawa. Gunung Pangrango ada punya tinggi ampé 3.019 m di atas muka laot. Entu puncak dipanggil Puncak Mandalawangi. Puncak Mandalawangi entu juga jadi tempat ketemuannya wates deri tiga kabupatèn, nya'entu: Bogor, Cianjur, èn Sukabumi.

Gunung Pangrango jadi gunung paling tinggi nomor dua di Jawa Kulon abis gunung Cermé. Gunung Pangrango letaknya persis sebelaan ama gunung Gedé di bekidul-wètan èn keitung dalem daèra Taman Nasional Gede-Pangrango.

## Ruju'an
Gunung Rinjani

**Gunung Rinjani** (hurup Arab Gundul: ݢونڠ رنجانى) entu gunung nyang letaknya di Pulo Lombok, Nusa Tenggara Kulon. Enni gunung jadi gunung api paling tinggi kedua di Indonésia, nyang tingginya ampé 3.726 mdml, serènta letaknya di lin 8º25' LK èn 116º28' BW. Enni gunung jadi gunung paling bekèn bakal tukang nanjak di Indonésia lantaran cakepnya pemandangannya. Enni gunung jadi bagéan deri Taman Nasional Gunung Rinjani nyang ada punya luas kira-kira 41.330 hèktar èn bakal diusulin penambahannya jadi 76.000 hèktar deri kulon ke arah wètan.

## Ruju'an
Gunung Salak

**Gunung Salak** (hurup Sunda Bener: ᮌᮥᮔᮥᮀ ᮞᮜᮊ᮪; hurup Arab Gundul: ݢونڠ سالق) entu daèrah gunung api nyang letaknya di bekidul Jakarta. Daèrah enni gunung punya rèndèngan keitung dalem daèrah guwernemèn Sukabumi Kabupatèn èn Bogor Kabupatèn, Propinsi Jawa Kulon. Pengopèn enni gunung punya daèrah alasnya awalnya entu Perum Perhutani Kesatuan Pemangkuan Hutan (KPH) Bogor, cumang sederi 2003 jadi keitung daèrah Taman Nasional Gunung Halimun nyang diopènin ama Taman Nasional Gunung Halimun-Salak.

Gunung Salak entu rada tua jadi ada punya berapa puncak. Enni gunung punya puncak paling tinggi entu letaknya di 6°43' LK (LS) dan 106°44' BW (BT) èn dipanggil Puncak Salak I nyang tingginya ampé 2.211 m deri muka laot (dml). 

Banyak nyang ngira kalo nama "Salak" entu asalnya deri nama pu'un salak. Nyang bener entu asalnya deri basa Sangsekerta, *salaka* nyang artinya "pèrak".

## Ruju'an
Gunung Semèru

**Gunung Semèru** (hurup Arab Gundul: ݢونڠ سميرو) atawa **Gunung Mèru** (hurup Arab Gundul: ݢونڠ ميرو) entu atu gunung api corong nyang letaknya ada di Jawa Wètan, Indonésia. Gunung Semèru entu gunung paling tinggi di Pulo Jawa. Puncaknya yang paling tinggi entu namanya Mahamèru dengen tingginya ampé 3.676 mdml. Enni gunung kekeja gegara tumbukan Lèmpèng Hindi-Ostrali ke bawah Lèmpèng Èurasia. Gunung Semèru juga jadi gunung api paling tinggi ketiga di Indonésia abis Gunung Kerinci di Pulo Sumatra èn Gunung Rinjani di Pulo Lombok. Kawah di enni puncak gunung dikenalin sebagé Jonggring Salaka. 

## Ruju'an
Gunung Tangkuban Prau

**Gunung Tangkuban Prau** (urup Arab Gundul: ݢونڠ تڠکوبن فراؤ) atawa **Gunung Tangkuban Parahu** (Aksara Sunda Baku: ᮌᮥᮔᮥᮀ ᮒᮀᮊᮥᮘᮔ᮪ ᮕᮛᮠᮥ; tuker urup: Gunung Tangkuban Parahu; urup Arab Gundul: ݢونڠ تڠکوبن فاراهو) entu atu gunung nyang letaknya di Lèmbang, Kabupatèn Bandung Kulon, Propinsi Jawa Kulon, Indonésia. Entu gunung ada punya kisaran 20 km ngalorin deri Bandung Kota. Dengen ngebadegnya pu'un pinus èn ngemparagnya kebon tèh di kitarannya, gunung Tangkuban Prau ada punya tinggi ampé 2.084 mèter. Enni gunung punya bentuk entu *Stratovulcano* nyang ada punya sintrem letusnya nyang pindah deri bekulon ke belètan. Jenis watu nyang dikuarin liwat letusannya kebanyakan entu lahar èn belèrang. Daèrah gunung Tangkuban Prau diopènin ama Perim Perhutani. Suhu rerata saban arinya entu 17oC lagi mataari mentèr (siang) èn 2°C lagi bulan nongtot (malem). 

## Ruju'an
Gunung Singa

**Gunung Singa** (hurup Arab Gundul: ݢونوڠ سيڠا; Inggris: *Malawi*) atawa **Sièra Léon** (hurup Arab Gundul: سييرا ليون) atawa resminya **Kiblik Gunung Singa** (hurup Arab Gundul: کبليک ݢونوڠ سيڠا; Inggris: *Republic of Sierra Leone*) entu negara nyang letaknya di Aprika Kulon èn watesan ama Giné di blèlir ama belah lor-wètan, Libéria di bekidul ama belah kidul-wètan, èn Laotan Atlantik di bekulon. Ni negara punya hopstad Priton. Ni negara jenggarnya ila 71.740 km2 (27.700 mi2). Di sono, ada barang 6,3 juta orang nyang tinggal di mari. Adapun dia punya basa resmi entu basa Inggris, barengan ama basa sional nyang diakuin, basa Peranakan Gunung Singa.

## Ruju'an
Guyana

**Guyana** (hurup Arab Gundul: ݢويانة; Inggris: *Guyana*) atawa resminya **Kiblik Koperatip Guyana** (hurup Arab Gundul: کبليک کوفراتيف ݢويانة; Inggris: *Co-operative Republic of Guyana*) entu negara nyang letaknya di di Amrik Kidul. Ni negara punya hopstad Joston. Ni negara jenggarnya 214.970 
km2 (83.000 mi2). Di sono, ada barang 795,408 orang nyang tinggal di mari. Adapun dia punya basa resminya entu basa Inggris, cuman basa daèrahnya ada 10. Walakin, ada juga itu nama basa Kacukan Guyana nyang dipaké bakal basa omongan.

## Ruju'an
Gunung Slamet

**Gunung Slamet** (Jawa: ꦒꦸꦤꦸꦁꦱ꧀ꦭꦩꦼꦠ꧀; tukerhurup: *Gunung Slamet*; hurup Arab Gundul: ݢونڠ سلامة) entu atu gunung api corong nyang letaknya di Jawa Tenga, Kiblik Indonésia, èn jadi gunung tunggal nyang kaga' nyambung ama pegunungan. Gunung Slamet ada punya tinggi ampé 3.432 mdml èn letaknya ada di lima kabupatèn, ya'entu: Banyumas, Purbalingga, Pemalang, Tegal, èn Brebes. Gunung Slamet entu gunung nyang suhu reratanya paling dingin di Pulo Jawa, serènta atu daèra nyang ujan taonannya paling tinggi di Indonésia, ya'entu: 8.134 mm per taon.

## Ruju'an
Guwernemèn

**Guwernemèn** (hurup Arab Gundul: ݢوورنمن) atawa **guber(ne)mèn** (hurup Arab Gundul: ݢوبرنمن) atawa **gupernemèn** (hurup Arab Gundul: ݢوفرنمن) atawa **rehèring** (hurup Arab Gundul: رهيريڠ atawa رخيريڠ) atawa **pemerèntah** (hurup Arab Gundul: فمرنته) ya'entu sistim atawa paguyuban orang deri masarakat nyang gableg kuasa bakal ngebestir di atu daèrah, berales wèt bestir. Ni wilaya guwernemèn bisa' jadi negara, kota, atawa propinsi di atu negara, atawa daèrah. Ada banyak macem guwernemèn di dunia, kaya' kera'yatan, parlemènter, persidènsiil, pèderal, atawa kesatuan.

## Ruju'an
Gèrensi

**Gèrensi** (hurup Arab Gundul: ݢرنسى; Inggris: *Guernsey*; Prasman: *Guernesey*; Gèrensi: *Guernési*) entu atu negara di Selat Inggris, di lepas panténya Normandi. Ni negara bagèan deri Kepuloan Kanal. Sepegimana Jèrsi, ni negara juga' atu kebéliuan (*bailiwick*) nyang dipimpin ama atu béliu (*bailiff*), mangkanya digero'nya **Kebéliuan Gèrensi** (hurup Arab Gundul: کبليوان ݢرنسى; Inggris: *Bailiwick of Guernsey*; Prasman: *Bailliage de Guernesey*; Gèrensi: *Bailliage dé Guernési*). Sebab lantaran ni negara – Britani Gedé punya tanggungan, hop negaranya entu Charles III, cuman èmang ada dia punya guwernemènnya sendèwèk ama dia punya wèt èn status istimèwa dalem pasal belasting. Sengga'nya, ada 65.573 orang nyang tinggal di mari.

## Bestir
Gèrensi juga' kebelèk-belèk jadi 10 indèling (ditamba 2 indèling bukanbestir). Adapun Bandar Sint-Piter entu indèling nyang paling gedé èn ada 18.958 orangan (tahon 2019).

## Basa
Gèrensi ada punya dia punya logat sendèwèk, nyang ngrupaken logat deri basa Normandi, nama basa Gèrensi. Ni basa cuman dipaké ama 2% deri jumblah semua penduduknya, cuman ada 14% deri seruruh penduduknya nyang ngarti ama ni basa. Artinya, kurang lebi sekitaran 1.000–1.500-an orang doang nyang bisa ni basa, èn kebanyakannya udah pada bangkot. Cuman 1 deri 1.000 orang muda doang nyang bisa ngomong ni basa.

## Ruju'an
Géorgi

**Géorgi** (hurup Arab Gundul: ݢيورݢى; Géorgi: საქართველო, penglatinan: *Sakartvelo*) entu negara nyang letaknya di daèrah Kaukasus di Èropa Wètan. Dia punya letak ada di lingiran Laot Item. Dia ada watesan ama Lemènder, Asèrbaijan, Ruslan, èn Turki. Sebagèan besar dia punya wilayah dikulilingin ama rèrodan pegunungan Kaukasus Gedé ama Kecit. Adapun dia punya hopstad nama Tebilisi atawa Tiplis. Ada sekitaran 4 juta orang nyang tinggal di mari.

Selamanya tahon 1918–1921 èn 1991–1995, dia punya nama resmi ada **Kiblik** **Géorgi**. Cuman, sempragan tahon 1995, digero'nya resminya cuman "Géorgi" doang dah tu, sepegimana ditukil di dalem dia punya wèt dasar. Ni negara perna jadi bagèan Uni Sowièt sedari tahon 1921 ampé 1991, cuman sekarang mah udah merdéka sendèwèk diah.

## Ruju'an
Géorgi (negeri di AS)

**Géorgia** (hurup Arab Gundul: ݢيورݢية; Inggris: *Georgia*) ièlah atu negeri di bagèan kidul-wètannya Amrik Serèkat. Ni negeri ada watesan ama Plorida di bekidul, Alabama di bekulon, Tènèsi ama Karolina Lor di blèlir, èn Karolina Kidul di belètan. Semua lingir panté Géorgia madep ke Laotan Atlantik. Tu laotan watesan ama Géorgia di belah kidul-wètan.

## Ruju'an
Habsi

**Habsi** (hurup Arab Gundul: جبشى; Amhar: ኢትዮጵያ *ʾĪtyōṗṗyā*; Apar: *Itiyoophiyaa*; Gé'ès: ኢትዮጵያ; Oromo: *Itiyophiyaa*; Somali: *Itoobiya*; Tigrinya: ኢትዮጵያ *Ítiyop'iya*) atawa **Negeri Habsi** (hurup Arab Gundul: نݢرى جبشى) atawa **Ètiopi** (hurup Arab Gundul: ايتيوفى) atawa resminya **Kiblik Kera'yatan Pèderal Habsi** (hurup Arab Gundul: کبليک کرعيتن فيدرال جبشى; Amhar: የኢትዮጵያ ፌዴራላዊ ዴሞክራሲያዊ ሪፐብሊክ *Ye-Ītyōṗṗyā Fēdēralawī Dēmokirasīyawī Rīpebilīk*; Apar: *Itiyoppiya Federaalak Demokraatik Rippeblikih*; Oromo: *Rippabliikii Federaalawaa Dimokraatawaa Itiyoophiyaa*; Somali: *Jamhuuriyadda Dimuqraadiga Federaalka Itoobiya*; basa Tigrinya: ፌዴራላዊ ዴሞክራሲያዊ ሪፐብሊክ ኢትዮጵያ *Fēdēralawī Dēmokirasīyawī Rīpebilīki Ítiyop'iya*) entu atu negara di Badug Aprika. Ni negara atu deri negara nyang gableg sejarah panjang èn bekèn di Aprika serènta di dunia. Habsi juga' atu deri negara Aprika nyang bisa lolos deri Rebut-rebutan Aprika. Ni negara bisa ngelès biar kaga' dijajah entuk tahon 1935, pas Itali di bawah Bénito Musolini nyedèk ni negara bentaran. Dulu, Habsi bekèn digero Kekaèsaran Habsi. Kata "Ètiopi" asalnya deri basa Yunani Αἰθιοπία (HPA: /ˌaitʰioˈpia/) nyang artinya 'roman geseng lantaran panas'. Ni negara cempètan daratan nyang paling padet di dunia. Ni negara keilangan bandar ke Laot Mèra pas Èritréa ènggal di tahon 1993. Adapun ni negara punya hopstad nama Adis Ababa.

## Ruju'an
Gètèk

**Gètèk** (hurup Arab Gundul: ݢيتيق) ièlah telepekan benda cèblèk nyang ngambang bakal jalan di atas aèr; èn ada atu rancangan perau nyang paling ringkes, nyang cirinya kaga' ngelah lambung. Gantinya, gètèk tetep ngapung paké pèdèngan bahan èntèng kaya' kayu, tong ketutup, atawa ruang aèr nyang dikompa. Gètèk terdisionil atawa jebot dibikinnya mah deri kayu atawa bambu. Nah kalu gètèk modèren juga' dibikin paké laèn-laèn bahan kaya' drem atawa balken polistirèn. Gètèk kompaan paké telepekan rangkepan nyang lebi kawar-kèwèr ama tonggara. Begantung ama pemakéan èn ukurannya, gètèk bisa aja gableg tèdèngan, tiang, hata setiran.

## Ruju'an
Haji (bulan)

**Haji** (hurup Arab Gundul: حج) atawa **Rayagung** (hurup Arab Gundul: راياݢوڠ) ada bulan keduabelas di almenak Selam atawa Hijriah. Di basa Arap, ni bulan namanya – ***Żu 'l-ḥijjah*** (Arab: ذو الحجّة) nyang lèterleknya – 'empunya haji'. Di Betawi, kita lebi akrab bilangnya 'bulan Haji', jarang nyang maké 'Julhijah'.

## Terdisi
Sebab di ni bulan ada ibadah orang-orang Selam deri mana-mana negara punya kerjain, ya'entu ibadah haji, ni bulan digeronya 'bulan Haji'. Orang-orang nyang pada berangkat haji ke Mekah udah barang tentu pasti ngeliwatin tanggal-tanggal penting, di antaranya: Wukup Arapah (9 Haji) ama Lebaran Haji (10 Haji).

Adapun orang-orang nyang kaga' pegi haji, orang-orang Selam disarèatin bakal ngelakonin ibadah korban di ari lebaran nyang namanya ***ʿĪd al-aḍḥā*** (basa Arap: عيد الأضحى) 'lebaran korban' atawa ***ʿĪd al-kabīr*** (basa Arap: عيد الكبير) 'lebaran korban', atawa kalo orang Betawi kata mah, **Lebaran Haji** (hurup Arap Gundul:  لبارن حج) atawa **Lebaran Korban** (hurup Arap Gundul: لبارن قربان) atawa **Idulkorban** (hurup Arap Gundul: عيد القربان) atawa **Lebaran Kambing** (hurup Arap Gundul: لبارن كمبڠ). Di ni ari, abisnya sembahyang Lebaran Haji, orang-orang pada nyembelèh héwan korban nyang antara laèn: kambing, sampi, kebo, èns. Entar, tu daging biasanya diangsrong-angsrongin bakal nyang ada hak (nyang korban) ama orang-orang nyang kaga' gablek. Penyembelèhannya mah kaga' cuman di entu ari doang, tapi juga' di tiga ari abisnya (11, 12, 13 Haji), nyang kita bilang mah **Ari Tesrik** (hurup Arap Gundul: هارى تشريق; basa Arap: يوم التشريق *yaum al-tasyrīq*).

## Ruju'an
Géograpi Indonésia

**[[Indonésia]]** ièlah atu negara pulo-pulo nyang adanya di Asia Kidul-wètan, ngampar di antara Laotan Hindi èn Laotan Teduh. Ni letaknya di tempat nyang ènak di rèndèngan jalur laot nyang nyangcangin Asia Wètan, Asia Kidul, èn Oséani. Indonésia entu atu negara pulo-pulo nyang paling gedé di dunia. Indonésia punya budaya daèrah kebentuk—biar kaga' sabit pastinya—lantaran papagan ama laèn-laèn budaya.
Hal (kaèdah basa)

**Hal** (hurup Arab Gundul: حال) di kaèdah basa entu penglakon di kalimat lakonan kaya': *Si Abdul ngesun si Jaènab*.

Cuman gè', ada nyang rada angèl. Ni dua kalimat mèmper ma'nanya:

* *Anak kitè padè nanem puun.*
* *Puun ditanem amè anak kitè.*

Di kalimat pertama, *anak kitè* entu hal kaèdahan. Jadi, ada bèdanya dah tu nyang namanya hal mantèkan ama hal kaèdahan. Ada juga' kalimat-kalimat nyang ora gableg hal, kaé:

* *Sini!*
* *Ngendus manè malingnyè mah butu waktu*.

Kalu kalimat gableg hal, enti rèstannya digero *[[Pengataan (kaèdah basa)|pengataan]]*.

## Ruju'an
Haiti

**Haiti** (hurup Arab Gundul: هائيتى; Prasman: *Haïti *; Peranakan Haiti: *Ayiti*) atawa **Kiblik Haiti** (hurup Arab Gundul: کبليک هائيتى; Prasman: *République d'Haïti*; Peranakan Haiti: *Repiblik d Ayiti*) entu negara di ponggahan pulo, paroh-parohan ama Kiblik Dominika nyang letaknya di Karaiben, di Amrik Lor. Ni negara punya hopstad Pot-o-Prèns. Ni negara jenggarnya ampé 27.800 km2 (10.700 mi2). Di sono, ada barang 11.470.261 orang nyang tinggal di mari. Adapun dia punya basa resminya entu basa Prasman ama basa Kacukan Haiti.

## Ruju'an
Haminté

**Haminté** (hurup Arab Gundul: همينتى atawa خمينتى) entu atu wilayah bestir nyang dita'rip danta-danta èn penjogrognya galibnya ngruju' ke atu kota atawa désa, atawa kelompok kecil deri tu èntitèt pada. Atu haminté biasanya dipimpin ama atu berehmister èn atu hamintérad.

Di banyak negara, haminté jadi atu anakpembagèan bestir nyang paling kecit nyang ada punya wakil pemimpin nyang dipili dèmokratis kendiri.

Di beberapa negara, haminté juga' disebutnya sebagé **kumine**, tulad: di Prasman digero' *commune*, di Itali – *comune*, atawa di Swèden – *kommun*.

## Ruju'an
Haminté Prasman

**Haminté Prasman** (hurup Arab Gundul: همنتى فرسمن atawa خمنتى فرسمن) atawa **kumine Prasman** (hurup Arab Gundul: كومينه فرسمن; Prasman: *commune*) entu pembagèan bestir di Kiblik Prasman. Haminté atawa kumine Prasman umpamanya tuh *kotapraja* èn *kotamadya* digabungin kaya' di Amrik Serèkat èn Kanada, ''gemeinden'' di Dètslan, ''comuni'' di Itali, èn ''municipios'' di Spanyol. Adapun di Prasman, haminté atawa kumine entu atu bagèan bestir paling renda. Ni ngewakilin semua bagèan kota atawa kampung nyang namanya sama, tulad: Parès, Bodo, atawa Rèn.  

Per bulan Januari 2021, ada 35.083 haminté di Prasman; 34.836 -nya ada di mètropolitan Prasman, 129-nya ada di departemèn sebrang laot, 83-nya ada di jajahan sebrang laot, èn Kalédoni Anyar. 

## Ruju'an
Halo-halo

**Halo-halo** (hurup Arab Gundul: هالو٢) atawa **mesin halo-halo** (hurup Arab Gundul: مسين هالو٢; Inggris/Ènggris: *microphone*) ya'entu alat bakal ngrobah alun suara jadi sinyal lèstrik. Enni alat dipaké jadi benda penulung manusia dalem ubung-ubungan. Terusannya, halo-halo juga dipaké bakal ngerekem suara. Halo-halo dipaké bakal banyak alat kaya' bèl (telèpon), alat rekem, alat bantu denger, èn pancaran radio atawa tèlèpisi.

## Ruju'an
Hambèkuk

**Hambèkuk** (hurup Arab Gundul: همبيکوک; Welanda: *ontbijtkoek*, lèterlek: 'kué sarapan') atawa ***peperkoek*** (lèterlek: 'kué merica') atawa ***kruidkoek*** (lèterlek: 'kué rempa') entu atu kué rempa has Welanda ama Plam. Gandum item atawa rogenya entu bahan nyang paling penting, bakal ngasi warna coklat terang bakal tu kué. Ni kué sering dikasi cengké, kayu manis, jahé, sikade, ama pala. Di beberapa bagèan Welanda gableg dia punya rèsèp sendèwèk, atu deri rèsèp nyang paling nyohornya entu *oudewijvenkoek* ('kué nini-nini'), nyang biasanya digares di gutekan-gutekan lor, èn dibumbuin paké adas manis. Hambèkuk biasanya disajènin pas pada sarapan paké mentéga tebel-tebel di atasnya, gantinya roti. Walakin, lantaran tu dia punya rasa manis, ni kué biasanya dimakan jadi ciplak-ciplakan doang. Paling ènak, orang kata mah, dimakannya seari abisnya dipanggang. Hambèkuk juga' ada di Indonésia sebab lantaran sejarah kolonisasi ama Welanda.

## Ruju'an
Hamintérad Madrid

**Hamintérad Madrit** (hurup Arab Gundul: همنتيراد مجريط atawa خمنتيراد مجريط; Spanyol: *Ayuntamiento de Madrid*) ya'entu badan administrasi èn haminté tingkat atas Madrit, hopstadnya Spanyol.

Hamintérad disusun deri tiga badan:

# Berehmister nyang mimpin Hamintérad èn cabang penglaksana (*eksekutif*)
# Mejelis Gubernemèn (*Junta de Gobierno*) nyang jadi badan utama cabang penglaksana nyang disusun atas Berehmister èn anggota mejelis nyang dibenum ama dia
# Plenèr, atu mejelis sura nyang dipili secara kera'yatan nyang ngewakilin orang-orang Madrit.

## Ruju'an
Hans Christian Andersen

**Hans Christian Andersen** (2 April 1805 – 4 Agustus 1875) entu atu mualip Dèn. Bagèn dia atu ngeja lakon, catetan sapar, roman, èn sair nyang setumbra-tumbra, dia bekènnya lantaran dia punya gawéan bulèngnya.
Hantu palasik

**Hantu palasik** (hurup Arab Gundul: هنتو فالسق) ya'entu sétan nyang dikenal masarakat Sunda èn Betawi. Di luar daérah contonya kaya' Kalimantan, enni sétan dipanggil dengen sebutan kuyang. Enni sétan wujudnya mirip ama lèak Bali. Bédanya cuman hantu palasik kaga' paké topèng kaya' lèak Bali. Hantu palasik perawakannya cuman pala ama jeroan kaya' ucus, mah, ama jantung aja. Hantu palasik ditahayulin gegara ada orang wadon nyang lagi belajar èlmu item.

## Ruju'an
Hapis

**Hapis** (hurup Arap Gundul: حافظ) atawa **Koja Syams al-Dīn Muḥammad Ḥāfiz-i Syīrāzī** (Parsi: خواجه شمس الدين محمّد حافظ شرازى, *Khwājeh Šams al-Dīn Moḥammad Hāfeẓ-e Šīrāzī*) (lahir antara 1310 èn 1337, diyakinin wapat pas umur 69) ièlah atu penyair deri Negeri Parsi. Dia lahir di Siras, Iran. Pas masing muda, dia udah apal Kur'an. Adapun dia punya bunga rampé sair dikumpulin dalem karya nyang judulnya *Dīvān-e Ḥāfeẓ* (Parsi: ديوان حافظ) 'Bunga rampé Hapis'. 

## Keidupan

Bagèn dia ada punya emban di kebudayaan èn keidupan bangsa Parsi, srènta dia punya sair-sair nyang mashur sedari lama, dia punya riwayat idup, bisa dibilang, sedikit doangan ditauinnya. Kususnya di masa mudanya, ada banyak bodoran tasawup nyang kenisbat ke dia. Bebrapa riwayat tadkirah nyang nyeritrain Hapis umumnya kaga' bisa diandelin kebenerannya. Atu dokumèn nyang mbicarain Hapis punya idup ièlah mukadimah nyang di dia punya *Dīvān* tadi, nyang ditulis ama orang sejamannya Hapis nyang kaga' ditauin namanya. Barangkali, dia punya nama Muhammad Gulandam (Parsi: محمد گلندام, *Moḥammad Golandām*). Kuaran Hapis punya *Divān* nyang diterima di kalangan umum di ni masa modèren entu disebutnya *Qazvīnī-Ḡani* (Parsi: قزوينى وغنى), dipermak ama Moḥammad Qazvīnī and Qāsem Ḡani.

## Ruju'an
Harkip

**Harkip** (hurup Arab Gundul: خرکف; Ukrain: Ха́рків *Khárkiv*) atawa **Harkup** (hurup Arab Gundul: خرکف) atawa **Harkop** (hurup Arab Gundul: خرکف; Rus: Харькoв *Khar'kov*) ièlah atu kota di Ukrain èn Kukuan Harkip punya hopstad. Ni kota – kota paling gedé nomer dua di Ukrain. Adanya ni kota ada di blètan bagèannya Ukrain èn dia punya atur banda bener-bener ngembang cakep. Ni kota dasarannya dibikin tahon 1654 èn per tahon 2022 dia punya jumblah penduduk ada ngejeprah entuk 1.421.125 orang.

## Ruju'an
Harvest Moon: Back to Nature

***Harvest Moon: Back to Nature*** (Basa Jepang: 牧場物語～ハーベストムーン～, *Bokujō Monogatari Harvest Moon*; urup Arab Gundul: هرويس مون: بق تو ناتور) entu atu gim tontonan nyang dikembangin ama Victor Interactive Software. Enni entu jadi gim kongsol *Harvest Moon* awal-awal bakal kongsol bukan-Nintèndo. Pelakon deri *Harvest Moon 64* dikeja jadi enni gim punya pelakon, walo maké cara idup, sipat, èn ubungan nyang baru. Atu pèrsi nyang juga nongtotin pelakon utama wadonan dilangsir terusannya.

*Harvest Moon: Back to Nature* entu gim tontonan nyang isinya soal cara orang jagain kebon. Enni entu gim tontonan nyang juga jadi atu-atunya *Harvest Moon* bakal péés.

## Ruju'an
Hawai

**Hawai** atawa **Hawa'i** ièlah (hurup Arab Gundul: هوائى; Inggris: *Colorado* /ˌkɒləˈrædoʊ, -ˈrɑːdoʊ/) ièlah atu negeri di Amrik Serèkat èn atu-atunya negeri Amrik Serèkat nyang ada di Oséani. Ni negeri belon lama masup Amrik Serèkat, nya'entu per 21 Agustus 1959. Ni – atu-atunya negeri nyang kebentuk deri pulo-pulo doang. Hawai juga' nama pulo paling gedénya. Hawai punya hopstad ama kota paling gedé namanya Honolulu di Pulo Oahu.

## Ruju'an
Heru Budi Hartono

**Heru Budi Hartono**, SE, MM (lair 13 Desember 1965) entu birokrat Indonesia nyang jadi Penjabat Gubernur Jakarté buat sementaré ampé Gubernur nyang baru dibenumin. Sebelonnyé, dié udéh ngejabat Wali Koté Jakarté Utaré pas jaman Joko Widodo masing jadi Gubernur, udahannyé dié jadi Kepala Sekretariat Presiden Republik Indonesia pas Joko Widodo ngejabat Presiden Indonesia.

Pas Pilkada DKI 2017, Heru sempet diajang-ajang bakal dijadiin calon wakil gubernur ngedampingin Gubernur DKI Jakarta waktu entu, Basuki Tjahaja Purnama nyang akhirnyé ditolak amé dié. Udahannyé, Basuki milih Djarot Saiful Hidayat jadi wakilnyé.

## Reperensi
Hawa (Kitab)

**Hawa** (hurup Arab Gundul: ; ‎, Modèren: *Ḥava*, Tibriah: *Ḥawwā*;  ; ; ; ) entu tokoh nyang ada di Kitab Kejadian di dalem Kitab Mugadas Ibrani. Kalu mengrikut ceritra asal-muasal dalem agama Ibrahimiah, dia entu wadon pertama, biar kata ada gunem catur di agama Yahudi apa dia nyang wadon pertama, apa Lilit. Hawa bekèn juga' jadi Adam punya bini.

## Ruju'an
Hawariyun

**Hawariyun** (hurup Arab Gundul: حواريون) atawa **12 Rasul Yèsus** entu tokoh utama dalem agama Serani. Pas kanjeng Yèsus atawa Kanjeng nabi Isa masih ada di dunia èn kanjeng lagi da'wah pas abad awal Masèhi, enni Hawariyun entu bisa dibilang murid-murid nyang paling deket ama kanjeng Yèsus atawa kanjeng nabi Isa. Terusannya, enni murid-murid nyang ngasih kabar seneng deri kanjeng Yèsus bakal orang-orang di luar sono.

## Hawariyun menjuntrung Islam
Dalem Islam punya tradisi, catetan Kur'an deri kanjeng nabi Isa punya murid-murid kaga' pating namanya, jumblah, atawa rincian apa-apa deri dia pada punya kehirupan. Cuman, tapsir Muslim kurang lebih kasih paham dengen tulisin daptar Wasiat Anyar èn bilang kalo kanjeng punya murid-murid entu: Butrus, Pelipus, Toma, Bartolomeus/Bin Telima, Matta, Andreus, Yakobus/Ya'kub, Yahya/Yohana, Sam'un deri Kan'an, èn Yudas Iskariot/Yahudah Iskariot. Sering banget ulama-ulama banding-banding kanjeng nabi Isa punya murid-murid ama sobat Rasul SAW, nyang nginclo' pas kanjeng Rasul SAW idup.

## Hawariyun menjuntrung Serani

Dalem Serani punya tradisi, rasul ada 12 orang. para penginjil nulisin orang nyang sama ama nama nyang béda-béda, jadi ada nama rasul nyang disebut dalem atu Injil cuman trada dalem Injil nyang laèn. Kejadian ditahbisinnya 12 rasul ama kanjeng Yèsus diceritain dalem tiga Injil Pèdèngan. Abis nongtotnya kanjeng Yèsus, kanjeng kasih Amanah Ageng ama rasul-rasul 11 orang (Yudas Iskariot udah wapat entu wayah), nya'entu amanah bakal nyampéin ajarannya ke seantèro dunia. Enni kejadian lajimnya disebut pentahbisan rasul-rasul.

Selaèn 12 orang rasul, Paulus dalem geréja perdana juga sering disebut jadi rasul ama orang Serani, lantaran diajar èn diutus langsung ama Kristus liwat atu pendelengan dalem hijrahnya ke Damsik/Damaskus Kota (Rasul-rasul punya Cerita 9:4-5). Paulus juga nisbatin dia punya diri jadi **rasul bakal bangsa-bangsa kaga' Yahudi** menjuntrung atu tradisi Serani Wètan nyang asalnya deri Injil Luka, ada juga 70 rasul (70 murid menjuntrung pèrkah Serani laènnya) nyang kelibat dalem gawéan ladènan kanjeng Yèsus.

Dalem waktu Serani punya perkembangan pas rasul-rasul masing idup disebut jaman kerasulan. Pas abad awal Masèhi, rasul-rasul bikin jemaah di seantèro wilayah Rum, bahkan menjuntrung Serani punya tradisi, ada juga nyang di Wètan Tenga, Aprika, èn Hindi. 

## Ruju'an
Hindia Nèderlan

**Hindia Nèderlan**, atawa **Hindia Olanda** atawa **Hindia Welanda** (; ), entu ada Welanda punya jajahan dengen daèrah nyang banyakannya nglingkup apa nyang kita kata wayah gini sebagé Indonésia, nyang dima'lumin dia punya kemerdékaannya ari bulan 17 Agustus 1945. Marinya Perang Kemerdékaan Indonésia, Indonésia ama Welanda pada daméan tahon 1949. Di Perjanjian Inggris-Welanda tahon 1824, Welanda ngangsrongin kegubernuran Melaka Welanda ke Britani, nyang entakanuh jadi ngamprog itu Melaka (negeri) ke Malésia nyang sekarang.
Hindia Wètan Spanyol

**Hindia Wètan Spanyol** (Spanyol: *Indias orientales españolas*; Pilipèn: *Silangang Indiyas ng Espanya*) entu wilayah sebrang laot Kekaèsaran Spanyol di Asia ama Oséani semprak 1565 entuk 1899, nyang dikuku bakal Makuta Spanyol deri Mèksiko Kota ama Madrid liwat jèndral kehulubalangan nyang merènta di Manila.
Raja Spanyol adatnya ngagulin dèwèknya jadi "Raja Hindia Wètan èn Kulon" (Spanyol: *Rey de las Indias Orientales y Occidentales*; Pilipèn: *Hari ng Silangang at Kanlurang Indiyas*).

Semprak 1565 entuk 1821, ni wilayah, barengan ama Hindia Kulon Spanyol, dibestir liwat Kewakilrajaan Spanyol Baru di Mèksiko Kota. Abisnya Kekaèsaran Mèksiko merdéka, ni daèrah pada diperènta langsung deri Madrid. Ni wilayah nyang diperènta kebilang juga' wilayah nyang wayah gini jadi Pilipénen, Guam èn Kepuloan Mariana, serènta Palau, seponggahan deri Mikronési, ama sebentaran doang Taiwan Lor èn pocèlan-pocèlan di Lor Sulawési ama Maluku. Sébu ada jadi pejogrogan guwernemèn nyang pertama nyang entarannya dipingsèrin ke Manila.
Hindu di Indonésia

**Hindu di Indonésia**, sepegimana angkèt 2018 punya kata, cuman diplaktèkin ama sekitaran 1,74% deri kabèhan penduduk, èn ampir 87%-nya ada di Bali. Hindu dulunya pernah jadi igama nyang paling belatakan sebelonnya Selam neba' di mari. Hindu juga' jadi atu deri enem igama resmi guwernemèn punya akuin. Hindu masup ke Indonésia selamanya abad pertama masèhi liwat pedagang, merin, ulama, ama resi Hindi. Sebab lantaran adanya kacukan ajaran Hindu ama ajaran Jawa kolot setempat, serènta ajaran Buda, jadi dah tu Hindu macem Indonésia. Ni pikiran terus ngembang di jaman Sriwijaya ama Majapahit. Sekitaran tahon 1400-an M, ni kerajaan kepapagan ama Selam liwat pedagang Selam deri panté ke panté, mangkanya penganut Hindu mingkinan dikit èn kepingser deri mana-mana pulo Indonésia.

Indonésia entu negara dengen jumblah orang Hindu nomer 4 paling banyak di dunia, abisnya Hindi, Népal, ama Benggaladésa. Bagèn kata igama minoritèt, embanan budaya Hindu mah ngebadeg pisan di semua orang punya kebiasaan, ketumanan, èn juntrungan. Di luarnya Bali, pada ngejeprah dah tu penganut igama keruhun nyang ngaku Hindu biar dapet pengakuan resmi.
Ho Ciming Kota

**Ho Ciming** dulunya disebut **Saigon** entu kota nyang paling gedé di Piètnam. Ho Ciming Kota ngejenggar ampé kira-kira 2.095 km². Ni kota jumblah penjogrognya secuplek 8.207.787 orang di taon 2012 dengen kerangsekannya segedé 3.590 orang/km2. Wayah gini walikotanya entu Nguyen Hong Quan. Enni kota diladènin ama Lapangan Terbang Antérobangsa Tân Sơn Nhất bakal angkutan antérobangsa. 

## Ruju'an
Hodeng

**Hodeng** (hurup Arab Gundul: هودڠ) entu macem cara mèjèng kecakepan nyang bekèn di atu témpo, tempat, jaman, èn kontèks ketentu. Biasanya, hodeng entu ada di pakéan, perintilan, setil, èns. Hodeng juga atu cara pegimana biar kita kiatannya mingkin narik, biar kena ngebèngbat orang.

Hodeng ada kaètannya ama budaya, cuman hodeng juga' ada kaètannya ama pegimana hawa ama sejarah negara kita punya tinggal. Misalnya, di Swèden punya hodeng ada pakéan-pakéan anget èn di Aprika punya – pakéan tipis-tipis.

Hodeng nglingkup pakéan, ales kaki, setil idup, perintilan, dandanan, setil rambut, ama jogrogan awak.

Adapun hodeng baju modèren punya sejarah galibnya dipahamin semprakan tahon 1858, kapan Charles Frederick Worth, atu orang kelairan Inggris, ngebuka' atu rumah hodeng mèwah (*haute couture*) di Parès.

## Ruju'an
Hikayat Abu Samah

***Hikayat Abu Samah*** entu atu naskah sastra Betawi nyang diadopsi deri sastra Melayu. Ni naskah digolonginnya sebagé lègenda Islam lantaran asalnya èmang deri sejarah Selam. Ni bisa diliat kalo itu tokohnya ama kejadiannya nyang ada di ni naskah èmang beneran perna ada èn kejadian, kaya' Ali, Usman, èn laèn-laèn sahabat Nabi Muhammad. Naskah *Hikayat Abu Samah* disimpen di beberapa tempat, kaya' Musium Nasional Indonésia nyimpen 6 naskah, Bibliotik Uniwersitèt Lèden nyimpen 4 naskah, *School of Oriental and African Studies* èn Bibliotik Uniwersitèt Londen nyimpen 1 naskah. Atu deri naskah Musium Nasional Indonésia punya simpen entu disalin ama Muhammad Cing Saidullah selamanya tahon 1823.

## Ruju'an
Hoka-Hoka Bènto

**Hoka-Hoka Bènto** (urup Arab Gundul: هوکا٢ بينتو) atawa lajim banget disingket jadi **HokBèn** (urup Arab Gundul: هوکابين) baè' entu ruma makan langsung madang nyang ngasi sajian masakan ala Nipong nyang ada punya sintrem di Jakarta, Indonésia. Sampé enni wayah, Hoka-Hoka Bènto ada punya warung sejumblah 170 warung (mulain Jenuari 2020) nyang ngemparag di daérah pulo Jawa, Bali, èn Sumatera. Entu asma Hoka-Hoka Bènto sendèwèk diambil deri basa Nipong nyang ma'nanya entu "madangan anget-anget di dalem rantang".

## Ruju'an
Hindi

**Hindi** (hurup Arab Gundul: هندى; Hindi: भारतीय *Bhārat*) atawa **India** (hurup Arab Gundul: انديا) atau nama resminya **Kiblik** **Hindi** (hurup Arap gundul: کبليک هندى; Hindi*:* भारतीय गणराज्य *Bhārat Gaṇarājya*) entu atu negara nyang letaknya di Asia Kidul. Ini negara sering digero' sebagé **Negara Anak Benua**. Hopstadnya ada di Niu-Dèlhi.

## Ruju'an
Hokkièn

**Hokkièn** (hurup Tionghoa : 福建; Mandarin: *Fújiàn*; Hokkièn: Hok-Kiàn; Kanton: *Fuk1 Gin3*; hurup Arab Gundul: )  entu atu propinsi nyang ada di bekidul-wètan Tiongkok. Hopstatnya entu Hokciu. 

Kebanyakan daèrah Hokkièn diopènin ama Kiblik Ra'yat Tiongkok. Cumanan berapa daèrah Hokkièn kaya' Kimmeng èn kepuloan Maco nyang digenggem ama Kiblik Tiongkok. Mangkanya, Kiblik Ra'yat Tiongkok masing ngakuin Kimmeng èn Maco jadi bagéan deri propinsi Hokkièn dia punya.

## Ruju'an
Honggari

**Honggari** (hurup Arab Gundul: هڠݢارى) atawa **Honggeré** (hurup Arab Gundul: هڠݢرى; Honggari: *Magyarország*, lèterlek: Negeri Honggari) atawa **Kiblik** **Honggari** (hurup Arab Gundul: کبليک هڠݢارى; Honggari: *Magyar Köztársaság*) entu atu negara nyang letaknya di wilayah Èropa Tenga punya belah kidul-wètan, watesan ama Semenanjung Balkan. Dia punya hopstad nama Budapès. Honggari, kalo dibandingin ama dia punya jiran di bekulonnya, Ostenrèk, ni negara – masupnya mah rada gedéan èn penduduknya ada sekitar 10 jutaan. Laèn-laèn negara nyang watesan ama Honggari antara laèn: Slowaki, Ukrain, Ruméni, Sèrwi, Kroasi, èn Slowéni. Honggari punya basa resmi entu basa Honggari. Ni negara udah jadi anggota Uni Èropa (UÈ) sempragan tahon 2004. Adapun ni negara punya nama asli dicomot deri nama suku Majar nyang dateng di Honggari selamanya akir abad ke-9 M.

Adapun orang Honggari digero'nya **orang Honggar** (hurup Arab Gundul: اورڠ هڠݢار).

## Ruju'an
Hongkong

**Hongkong** (hurup Arab Gundul: هڠکوڠ; hurup Tionghoa Terdisionil: 香港; hurup Tionghoa Ringkes: 香港; Mandarin: *Xiānggǎng*; Kuantung: *Hēunggóng*) atawa resminya **Daèrah Bestir Istimèwa Kiblik Ra'yat Tiongkok Hongkong** (hurup Arab Gundul: دائرة بستير استموا کبليک رعية تيوڠکوق هڠکوڠ; hurup Tionghoa Terdisionil: 香港特別行政區; hurup Tionghoa Ringkes: 香港特别行政区; Mandarin: *Xiānggǎng Tèbié Xíngzhèngqū*; Kuantung: *Hēunggóng Dahkbiht Hàhngjingkēui*) entu atu deri dua Kiblik Ra'yat Tiongkok punya Daèrah Bestir Istimèwa (nyang atunya lagi Makao). Ni atu bagèan dunia nyang paling kandel ama maju, èn biaya idupnya mahal pisan. Hongkong mah lekas majunya dalem berapa dékade abisnya Perang Dunia II, hata jadi atu sintrem keduitan kelas dunia nyang nyohor. Hongkong entu atu deri wilayah-wilayah rèstanan Kekaèsaran Britani ampé tahon 1997, pas Britani Gedé ngangsrongin ni daèrah ke Tiongkok. Entakonoh, Tiongkok janji bakal ngasi status istimèwa bakal 50 tahon.

Hongkong punya penduduk ada tuju jutaan lebi. Èkonominya melesat majunya deri atu bandar dagang ampé jadi kota kandel pisan. Hongkong ngelah gedong penyèkèr langit paling ngebadeg di dunia.

Hongkong kebelèk jadi 3 bagèan:

* Pulo Hongkong
* Kiuliong
* Daèrah Anyar (masup 235 pulo sebrang laot)

Hongkong dulunya Britani punya jajahan sedari 1842 ampé 1997, sebab Tiongkok nyerahin itu kota lantaran kalah Perang Madat Kedua. Mancan pengangsrongan tahon 1997, Hongkong jadi kukuannya Tiongkok di bawa atu kewontenan istimèwa.

Hongkong gableg dia punya wèt dasar sendèwèk nyang laèn deri Kiblik Ra'yat Tiongkok punya wèt dasar.

## Ruju'an
Hordèng

**Hordèng** (urup Arab Gundul: هورديڠ) atawa **lelangsé** (hurup Arab Gundul: للڠسى) nya'entu sèsètan kaèn nyang dipaké bakal aling-alingan cahaya. Hordèng sokanan dicantèlin di jendèla atu bangunan bakal aling-alingan masup cahaya, kaya' di wayah peteng mau nibra, atawa gè' bakal ngalingin cahaya kuar deri bangunan (biar orang di luar pada kaga' ngiat jeroannya). Hordèng juga' dipaké bakal ngebelèk drip penampilan kaya' pas atu tonil di mana tukang lakon bakal bebenah di balik hordèng sewayah tukang nongton tonil nungguin di adepannya tu hordèng. Kapan dipaké bakal atu tonil, tu hordèng dibuka pas tonil mulain èn ditereb pas mandek tonilnya.

## Ruju'an
Horgol

**Horgol** (hurup Arab Gundul: هرݢل) entu atu alat gending nyang maèninnya ditiup pat-pèt ke bolongan di sampingnya. Horgol mah harganya murah, lagi gampil dimaèninnya. Horgol ngasilin dia punya suara gending deri geteran rit di horgol punya cangkrang logemnya. Horgol dipaké di gending-gending *blues*, tanji-tanji ra'yat, *rock and roll* (jingkrak-jingkrak), ama pop. Atu jenis horgol husus, nama horgol kromatik, dipaké di gending-gending *jazz* ama klasik. Horgol punya konci entu antara laèn: G, A♭, A, B♭, B, C, D♭, D, E♭, E, F, èn F♯. Saban konci kena maènin laèn bentangan not.

## Ruju'an
Horgol kromatik

**Horgol kromatik** (hurup Arab Gundul: هرݢل کروماتيک atawa هرݢل خروماتيک) entu atu jenis horgol nyang maké palang slèrèkan tombol bakal ngarain udara deri lobang di tiupannya ke lèmpèng rit nyang dituju. Ni alat gending kena maènin 12 not skala kromatis Kulon. Horgol kromatis bisa dibèdain ama horgol pakem, nyang cuman bisa maènin not beberapa konci gending doang.

Horgol kromatik biasanya lobangnya 12, 14, atawa 16. Horgol kromatik 12-lobang gableg 12 konci, sebab antéro skala kromatiknya ada, èn banyak ahli patokannya paké konci C–nyang paling gampil dièling.

## Ruju'an
:
Honda

**Honda Motor Company, Ltd.** atawa sokanan disebut **Honda** (basa Jepang: 本田技研工業株式会社, tuker hurup: Honda Giken Kōgyō Kabushiki Gaisha; hurup Arab Gundul: هوندا) entu atu matskepé antèrobangsa nyang asalnya deri negeri Nipong nyang ngeja gandaran bakal sapar, seroman ama mubil èn montor. Enni matskepé ada punya sintrem di Tokyo, negeri Nipong.

Honda uda jadi pengeja montor paling gedé èn menjès di dunia sempragan taon 1959. Honda ada hasilnya ngeja 400 tiaw montor ampé buntutan taon 2019, serènta jadi pengeja mesin bakaran dalem jumblah paling gedé sedunia, nyang pengejaannya ngelebihin 14 tiaw mesin bakaran setaonannya. Honda entu pengeja mubil paling gedé kedua di negeri Nipong di taon 2001. Honda ogè jadi pengeja mubil paling gedé nomer lapan di dunia taon 2015.

Honda entu pelopor pengeja mubil deri negeri Nipong nyang ngelangsir asma mubil mantep mèwahnya sendèwèk, nya'entu Acura di taon 1986. Selaèn ngeja mubil èn montor, Honda gè ngeja peranti ngebon, mesin kelaotan, gandaran aèr pribadi, generator lèstrik, èn laènnya. Sempragan taon 1986, Honda udah kinclo' dalem pengajian calakan bikinan atawa robot èn ngelangsir robot ASIMO di taon 2000. Honda gè uda megar ke sèktor penghiberan dengen kawas ngewangun GE Honda Aero Engines di taon 2004 èn mulain ngeja Honda HA-420 HondaJet di taon 2012. Honda ada punya dua *joint venture* di negeri Tiongkok, nya'entu *Dongfeng Honda* èn *Guangqi Honda*.

Di taoh 2013, Honda ngandilin kitaran 5,7% deri pemasupan duinya (US$6,8 miliar) bakal pengajian èn pemegaran. Di taon 2013 gè, Honda udah jadi pengeja penggandaran (*otomotif*) deri negeri Nipong nyang jadi pengèkspor bersih deri Amrik Serèkat, dengen ngèksporin 108.705 mubil asma Honda èn Acura, tapian cuman ngimpot 88.357 mubil asma Honda èn Acura.

## Ruju'an
Hoskut

**Hoskut** (hurup Arab Gundul: هوسکوت) entu baju luaran nyang gombrong èn bisa bakal lanang atawa wadon. Ni mèmper kaya' jas mandi, cuman sonder bahan nyang nyerep.

Hoskut entu gaon nyang gombrong, depannya ngablag, èn diiket ama angkin nyang dipaké di luarnya pakéan malem pas bangun deri kasur, atawa, kadang sekarang, dipaké juga' ama pakéan siang pas separoh paké baju atawa meleding pas pagi-pagi atawa soré-soré.

Hoskut biasanya cuman dipaké sekitaran ruma doang. Ni pakéan bisa dipaké biar anget-anget, jadi krèdongan nyang nyaman di luarnya pakéan malem kalo lagi kaga' di kasur, atawa jadi kaya' onderhud dames. Hoskut bisa dipaké di atasnya pakéan malem atawa laèn pakéan, atawa malahan kalo lagi meleding. Kalo ada tamu atawa orang nyaba nyang masup ke jero rumah, pas itu sahibulbaèt lagi separo paké baju atawa meleding, dia bisa aja maké pakéan tambahan, kaya' hoskut.

## Ruju'an
Hujah (mantèk)

**Hujah** (hurup Arab Gundul: حجة) entu cara ngalok-ngalokin atawa ngogo-ngogoin orang biar nglakonin atu hal. Alesan juga' kudu dikasi biar bisa nerima tu kesimpulan. Telepekan umum hujah dalem basa alami entu kalu sarapan (ongsongan ama pernyataannya) ngedukung cedèkan (*klaim*) atawa kesimpulan.

## Ruju'an
Hukum kanun geréja

Geréja Katolik punya **hukum kanun** (deri basa Latèn: *ius canonicum*) entu pegimana "Geréja bebenah ama ngatur dia punya sendèwèk". Ni – sistim hukum èn asas wèt gerèja nyang dikeja èn diterepin ama kewenangan tingkat-tingkatan di jeronya Geréja Katolik bakal ngatur paguyuban luaran èn guwernemèn serènta ngasi perènta ama ngarahin Geréja Katolik punya piil dalem hal ni Geréja punya da'wah. Ni – sistim wèt Kulon modèren nyang paling pertama èn nyang paling tua nyang pepes belakon jadi sistim wèt di Kulon ampé sekarang, sementara di Katolik Wètan punya terdisi béda sendèwèk itu hukum kanun merènta 23 gerèja terindilan Katolik Wètan *sui iuris*.

## Ruju'an
Hèlikupter

**Hèlikupter** (hurup Arab Gundul: هيليکوفتر) atawa **kapal kintiran** (hurup Arab Gundul: كافل كنتيران) ya'entu kapal terbang nyang lebih berat dari udara, punya kintiran digerakin mesinnya.

## Ruju'an
Hèlsingki

**Hèlsingki** (hurup Arab Gundul: هلسڠکى; Pin: *Helsinki*  [ˈhelsiŋki]; Swèd: *Helsingfors*, Swèd Pinlan: [helsiŋˈforːs]) atawa **Hèslingki** (hurup Arab Gundul: هسلڠکى) entu ada negara Pinlan punya hopstad. Hèlsingki juga' jadi kota paling gedé di Pinlan. Ada barang 673.011 orang nyang pada ngejogrog di mari per tahon 2023, èn 1,576,438 orang nyang ngejogrog di gutekan mètropolitannya.

Hèlsingki adanya di Pinlan bekidul, di pesisir Telok Pinlan. Ni kota ada di Daèrah Usima. Kalo orang ngimpleng deri Hèlsingki, Talin ada di sebrangannya laot sonoh, cuman kejauhan bakal keimplengan. Geroan sa'ir bakal Hèlsingki entu "bocah no'nya Laot Baltik".

## Ruju'an
Hotma Sitompul

**Hotma Parapatuan Sitompul** atawa **Hotma Sitompul** (30 Nopèmber 1956 – 16 April 2025) entu pokrol dèri Sumatra Lor nyang bekèn lantaran ngurusin artis-artis punya kasus hukum di Indonésia. Hotma ada lulusan deri Uniwersitèt Gajah Mada, ngambil èlmu wèt. Dia juga' bekèn lantaran dia jadi baba kualonnya deri Bambang Réguna Bukit ama jadi adè'nya Ruhut Sitompul.

## Ruju'an
Hèm

**Hèm** (hurup Arab Gundul: همد) atawa **kemèja** (hurup Arab Gundul: کميج) ièlah atu jenis baju atawa atasan nyang galibnya dipaké ama lanang. Ni pakéan nutupin tangan, bahu, dada, entuk ke bero'. Hèm biasanya maran ke pakéan nyang ada kerahnya.

## Ruju'an
Hènbodi

**Hènbodi** (hurup Arab Gundul: هنبودى) atawa **Hèmbodi** (hurup Arab Gundul: همبودى) atawa **Hèngbodi** (hurup Arab Gundul: هڠبودى; Inggris/Ènggris: *lotion*; Indonésia/Èndonésa: *calir* atawa *losion*) ya'entu benda caèr nyang dikeja deri campuran bahan-bahan kimia èn wangi-wangian nyang dipaké bakal kulit biar alus atawa bagus. Jadinya kulit kaga' busikan èn jadinya terasa lebi sihat. Hènbodi dipaké ke kulit langsung. Biasanya hènbodi dipaké di tangan atawa kaki. Cara balurnya entu biasanya bisa langsung aja paké tangan langsung, bisa paké kuas, atawa paké kapas.

## Ruju'an
Honduras

**Honduras** (hurup Arab Gundul: هوندوراس; Spanyol: *Antigua and Barbuda*) atawa resminya **Kiblik Honduras** (hurup Arab Gundul: هوندوراس; Spanyol: *República de Honduras*) entu negara nyang letaknya di Amrik Tenga. Ni negara watesan ama Guatémala di bekulon, Salbador di belah kidul-kulon, èn Nikaragua di belah kidul-wètan. Sebagé lagi, ni negara gableg jalan ke laot ke Laotan Teduh di Telok Ponséka èn ke Laot Karaiben di Telok Honduras. Ni negara punya hopstad Tégusigalpa. Ni negara jenggarnya 112.492 km2 (43.433 mi2). Di sono, ada barang 9.571.352 orang nyang tinggal di mari. Adapun dia punya basa resminya entu basa Spanyol.

## Ruju'an
Héwan

**Héwan** (hurup Arab Gundul: حيوان) atawa **binatang** (hurup Arab Gundul: بيناتڠ) atawa **sato** (hurup Arab Gundul: ساتو) atawa **satoan** (hurup Arab Gundul: ساتوان) entu mahluk hidup nyang sèlnya ngebadeg. Héwan dapet ungkulan deri laèn mahluk idup. Biasanya, héwan makan tu mahluk idup laènnya atawa gelèndotan ngombé deri tu mahluk idup. Héwan, tumbuan, jejamuran, èn berapa mahluk idup laènnya gableg sèl ribet, mangkanya diomplokin jadi èukariote.

Èlmu nyang ngebelajarin pasal héwan namanya èlmu héwan, kalu pasal keidupan jaman jebot – èlmu jaman jebot.

Banyakan héwan pada ayeng-ayengan, artinya bisa gerak ke sono ke mari. Héwan pada nyomot oksigèn, èn ngembusin karbon diokside. Ni ambekan sèl – bagèan deri dia punya tuker jat (*metabolisme*). Laèn dah, mangkanya, ama tumbuan. Sebagé lagi, héwan punya sèl laèn ama mèmbran sèl nyang ada di laèn-laèn mahluk èukariote kaya' tumbuan èn jejamuran.

## Ruju'an
Héwan kerat-kerit

**Héwan kerat-kerit** (hurup Arab Gundul: ) atawa **héwan krikitan** (hurup Arab Gundul: ) ya'entu atu héwan deri jenis binatang nété' nyang punya nama Latèn *Rodentia*.

## Ruju'an
I'lan

**I'lan** (hurup Arab Gundul: اعلان) atawa **rèklame** (hurup Arab Gundul: ركلامه) entu cara pegimana matskepé ngaru-ngaruin orang biar pada ngebeli atawa maké dia punya bikinan, ladènan, atawa ngambil dia punya pikiran. I'lan entu atu unsur deri pemasaran, nyang juga' nglingkup rancangan, pemerdataan, èn penggalian data.

I'lan biasanya dirancang bakal perwakilan peri'lanan bakal sponsor atawa mèrèk èn dikeja bakal halayak umum ama macem-macem média. I'lan nongtot di tipi, radio, koran, majalah, ama balèho-balèho di setrat-setrat ama kota-kota.

## Ruju'an
Ibraham Lingkolen

**Ibraham Lingkolen** (hurup Arab Gundul: ابراهم لڠکولن) atawa **Abraham Lingkolen** (hurup Arab Gundul: ابراهم لڠکولن; Inggris: *Abraham Lincoln*) (12 Pèbruari 1809 – 15 April 1865) ièlah surang pokrol, ahli pulitik, ama ahli negara deri Amrik Serèkat nyang jadi Amrik Serèkat punya persidèn ke-16 ampé dia punya pembunuan tahon 1865, selamanya Perang Sudara Amrik. Percis rep lima ari abisnya banyak deri soldadu Peréngkoan pada nyerah ama perang sudahan, John Wilkes Booth ngebunu Lingkolen. Lingkolen jadi persidèn Amrik Serèkat pertama nyang dibunu. Lingkolen dièling-èling jadi "Pengènggal Agung" sebab lantaran dia punya gawéan ngabisin perbudakan di Amrik Serèkat. Lingkolen diperingkatin di tanggok pendapet persidènsiil jadi persidèn paling agung di Amrik Serèkat punya sejarah.

## Ruju'an
Ibrahim

**Ibrahim** atawa **Ibraham** entu tokoh nyang dianggep sebagé babanya para nabi di agama-agama Ibrahimiah, kaé Yahudi, Serani, ama Selam. Di ajaran Yahudi, dia dianggep jadi baba nyang awal-awal ngeja ubungan antara orang Yahudi sama Allah. Adapun dalem ajaran Serani, dia dirèken sebagé orang mu'min punya keruhun, mo orang Yahudi kè', bukan kè'. Sementara entu, dalem ajaran Selam, Ibrahim entu ada cangcangan anternabi-nabi dalem Islam semprakan Adam entuk Muhammad.
Ibu Negeri Nusantara

**Nusantara** (hurup Arab Gundul: نوسانتارا) atawa resminya **Ibu Negeri Nusantara** (hurup Arab Gundul: ايبو نݢرى نوسانتارا; Indonésia: *Ibu Kota Nusantara*) ya'entu bakalannya ibu negerinya Indonésia nyang diancer-ancer bakalan diresmiin 17 Agustus 2024 barengan ama hari jadinya Indonésia.

## Ruju'an
Ibu negeri

**Ibu negeri** (hurup Arab Gundul: ايبو نݢرى) atawa **hopstad** (hurup Arab Gundul: هوفستت atawa هوفستاد; Indonésia: *ibukota*; Inggris: *capital*; Welanda: *hoofdstad*) atawa  atawa **biang negeri** (hurup Arab Gundul: بيڠ نݢرى) atawa **sintrem** (hurup Arab Gundul: سنترم) ya'entu kota nyang jadi sintremnya negara. Biasanya, ciri hasnya entu ada punya kantor guwernemèn, kewontenan wèt, atawa status wèt dasar. 

## Ruju'an
Ibnu Haldun

**Ibnu Haldun** (hurup Arap Gundul èn Arab: أبو زيد عبد الرحمن بن محمد بن خلدون الحضرمي, *Abū Zayd ‘Abd ar-Raḥmān ibn Muḥammad ibn Khaldūn al-Ḥaḍramī*; idupnya: 27 Méi 1332 – 17 Maret 1406) ada satu pemikir Arab nyang bepengaru di abad ke-14. Dia punya kuarga aslinya deri Andalus. Ibnu Khaldun ngabdi ama pemerèntah dengen macem-macem cara. Cuman, kadang dia dibui. Dia pernah tinggal di Murakus, èn juga di Granada. Terus, dia pindah ke Kahirah pas dia jadi kadi.

Kitap nyang paling mashur Ibnu Khaldun punya tulis ièlah *Kitāb al-ʿibar* (basa Arap: كتاب العبر 'Kitap pelajaran'), pasal sejarah dunia. Bagèan pertama, *Muqaddimah* (Arab: مقدمة 'Mukadimah') sering dipaké sendèwèkan. Ni buku sering dialem-alem sebagé pengrintis èlmu kemasarakatan. Dia juga' pernah nulis dia punya riwayat idup sendiri.

Ibnu Khaldun njalanin idup dalem penyarian keajegan èn emban. Dia asalnya deri kuarga ulama èn pulitisi nyang pèngèn ngidupin itu dua cita-cita. Dia bisa berasil di bidang keèlmuan lebi-lebi deri laèn-laèn bidang. Dia wapat ari tanggal 17 Maret 1406, atu bulan abis dia punya pemilihan keenem bakal jabatan kadi mashab Maliki.

## Ruju'an
Idaho

**Idaho** (hurup Arab Gundul: كولورادو; Inggris: *Idaho* /ˈaɪdəhoʊ/) ièlah atu negeri di belah lor-kulonnya Amrik Serèkat, èn ada negeri ke-43 nyang nimbrung ke serèkat.

Idaho jadi negeri tahon 1890, èn jadi negeri paling jenggar nomer 11 kalu diliat deri jenggar tananya, èn paling jenggar nomer 14 kalu diliat deri jenggar kabèhannya (tana ama aèr). Sangkilang begini, penjogrognya mah cuman 1.839.106 orang di tahon 2020, mangkanya di rèndèngan 38 kalu diliat deri penjogrognya.

## Ruju'an
Idanögawo

**Idanögawo** (hurup Arap gundul: ايدانوݢاوو) entu atu kecamatan nyang letaknya di Kabupatèn Nias, Sumatra Lor.